ເຈົ້າໜ້າທີ່ໄທກັງວົນໃຈ ເລື່ອງອົງມົງກຸດ
ໂທລະເລກຂອງ Wikileaks ຕັ້ງຄຳຖາມກ່ຽວກັບຄວາມເໝາະສົມ ໃນການທີ່ຈະປົກຄອງປະເທດ ຂອງອົງມົງກຸດລາດຊະກຸມານ
ໂທລະເລກການທູດຂອງສະຫະລັດສະບັບນຶ່ງທີ່ຮົ່ວໄຫຼອອກມານັ້ນແຈ້ງໃຫ້ຊາບວ່າ ເຈົ້າໜ້າທີ່ ອະວຸໂສຂອງໄທ ມີທັດສະນະຄວາມເຫັນໄປໃນທາງລົບກ່ຽວກັບອົງມົງກຸດລາດຊະກຸມານເຈົ້າ ຊາຍມະຫາວະຊິຣະລົງກອນ ແລະຮູ້ສຶກວ່າ ມັນຈະເປັນການດີຫຼາຍສຳລັບໄທຖ້າຫາກມີການ ພົບເຫັນທາງເລືອກ ກ່ຽວກັບຜູ້ທີ່ຈະມາສືບທອດລາດຊະບັນລັງ ໂທລະເລກ ທີ່ Wikileaks ໄດ້ມອບໃຫ້ໜັງສືພິມ Guardian ຂອງອັງກິດແຈ້ງວ່າ ພວກ ເຈົ້າໜ້າທີ່ໄທມີຄວາມວິຕົກກັງວົນ ນໍາການທີ່ອົງມົງກຸດລາດຊະກຸມານ ມັກໄປພັກຢູ່ກັບພັນ ລະຍາລັບທີ່ປະເທດເຢຍລະມັນ ແທນທີ່ຈະຢູ່ກັບພະຊາຍາແລະລູກໆທີ່ປະເທດໄທ ໂທລະ ເລກສະບັບນີ້ເວົ້າຕື່ມວ່າ ນອກນັ້ນພວກເຈົ້າໜ້າທີ່ຍັງມີຄວາມວິຕົກກັງວົນກ່ຽວກັບການສົງ ໄສທີ່ວ່າ ເຈົ້າຊາຍອາດມີການຕິດຕໍ່ພົວພັນກັບອະດີດນາຍົກລັດຖະມົນຕີທັກສິນຊິນນະວັດ ທີ່ໄດ້ເຮັດໃຫ້ພວກຊົນຊັ້ນປົກຄອງ ຫົວກະທິຂອງໄທ ມີຄວາມບໍ່ພໍໃຈຢ່າງໜັກ ໂທລະເລກດັ່ງກ່າວ ແມ່ນສົ່ງໃນເດືອນມັງກອນປີນີ້ ໂດຍເອກອັກຄະລັດຖະທູດສະຫະລັດ ປະຈຳປະເທດໄທ ທ່ານ Eric John ແລະເລົ່າເລື່ອງການສົນທະນາໂອ້ລົມຂອງທ່ານກັບ ສະມາຊິກທີ່ສຳຄັນ 3 ທ່ານ ຂອງສະພາອົງຄະມົນຕີຫລືສະພາທີ່ປຶກສາ ທີ່ໃຫ້ຄຳແນະນຳ ຕ່າງໆແກ່ກະສັດຂອງໄທນັ້ນ ສະມາຊິກ ທັງ 3 ແມ່ນຮວມທັງອະດີດນາຍົກລັດຖະມົນຕີ 2 ທ່ານ ແລະພົນອາກາດເອກທ່ານນຶ່ງ